Oikeusministeriölle

LAUSUNTO "TIEDOKSIANTO OIKEUDENKÄYNNISSÄ" TYÖRYHMÄN MIETINNÖSTÄ

OM 8/41/2008
OM024:00/2008

Esityksen tavoitteena on tiedoksiannon tehostuminen oikeudenkäynneissä. Esitystä on pidettävä kannatettavana. 

Tämänhetkisen käytännön valossa, jossa oikeudenkäynnit lykkääntyvät yhdestä jopa kuuteen kertaan, on selvä, että tiedoksiantoa on tehostettava ja etsittävä uusia keinoja tiedoksiantamiselle.

Sähköisessä yhteiskunnassamme on sähköinen tiedoksianto sangen tuttu ympäristö ainakin suomalaisille, mutta ulkomaalaisten asiakkaiden lisääntyminen asettaa sähköiselle tiedoksiannolle huomattavia haasteita ja pidän sitä heidän osaltaan jopa hyvin arveluttavana. Useat käräjäoikeuden kestoasiakkaat eivät kaikesta huolimatta hallitse termejä eivätkä ymmärrä tiedoksiantojen sisältöjä. 

Työryhmä on esittänyt myös summaarisiin asioihin puhelintiedoksiantoa, jota voidaan pitää käyttökelpoisena, kun sen käyttö rajataan tarpeeksi pieniin velkomuksiin. Puhelintiedoksiannossa on se vaara, että sellainenkin asiakas, jolla olisi asiaan lausuttavaa, unohtaa tiedoksiannon, koska ei ole voinut merkitä sitä mihinkään, koska esimerkiksi seisoo puhelimessa keskellä toria tai ottaa viestin vastaan linja-autossa. 

Asianosaisen velvollisuus myötävaikuttaa tuomioistuimen tehtävänä olevan tiedoksiannon onnistumiseen on oikeanmukainen, koska onnistuessaan tämä uudistus estää juttujen viivästymistä. 

Helsingissä 8. toukokuuta 2009

Liisa Vehmas
oikeusaputoimen johtaja